Page:Ludus Coventriae (1841).djvu/267

 We must seke amene onto hym reprevable, ffor yf he procede, owre lawys he wyl spylle. We must take good cowncel in this case, Of the wisest of the lawe that kan the trewthe telle; Of the jewgys of pharasy and of my cosyn Annas, For yf he procede be prossesse oure lawys he wyl felle.

Primus doctor. Myn lord, plesyt ȝow to pardon me for to say,  The blame in ȝow is, as we fynde; To lete Cryst contenue thus day be day,   With his fals wichecraft the pepyl to blynde. He werkyth fals meraclis ageyns alle kende,  And makyth oure pepyl to leve hem in; It is ȝour part to take hym and do hym bynde,   And gyf hym jugement for his gret syn. Secundus doctor. fforsothe, sere, of trewth this is the case,  Onto oure lawe ȝe don oppressyon, That ȝe let Cryst from ȝou pace,   And wyl not don on hym correxion. Let Annas knowe ȝour intencion,  With prestys and jewges of the lawe, And do Cryst fforsake his fals oppynyon,   Or into a prison lete hem be thrawe. Cayphas. Wel, seres, ȝe xal se withinne short whyle,  I xal correcte hym for his trespas, He xal no lenger oure pepyl begyle,   Out of myn dawngere he xal not pas. Here comyth the masangere to Cayphas, and in the mene tyme Rewfyn and Lyon schewyn hem in the place, in ray tabardys furryd and ray hodys abouth, here neckys furryd, the masangere seyng,